Cilj je podrška mladim bračnim parovima u stvaranju čvrstih i zdravih temelja obitelji, educirati ih kako smanjiti i prevladati bračne krize. Program je dosad prošlo više od 150 parova i nije zabilježen razvod braka niti jednoga od njih



– Razlike između pojedinaca u grupi su njezina snaga. Nije cilj grupe da svi imamo iste teme i da isto mislimo. Mi svi imamo jako različite živote i različita iskustva, a funkcija grupe je da kad podijeliš dobivaš snagu i da kad izađeš odavde osjećaš da nije tako teško živjeti bračnu ljubav i roditeljstvo, poručuje voditeljica Sošić Antunović.



Programi otvoreni svima



Ured za obitelj program Praćenje mladih bračnih parova provodi u četiri riječka dječja vrtića, ne samo vjerska vrtića, a okupljaju se i oni koji imaju djecu u tim vrtićima i oni koji nemaju djecu, pa i njihovi prijatelji i znanci koji su za program čuli i uključili se. Nisu svi ti mladi vjenčani u Crkvi, ali su se uključili jer osjećaju da im treba podrška, i naravno programi su otvoreni svima. U radionicama se, među ostalim, uči kvalitetnoj komunikaciji u braku, međusobnoj predanosti, uvažavanju i poštivanju partnera, objasnili su u Uredu za obitelj Riječke nadbiskupije.



Muž je mijenjao sebe radi mene, a ja sebe radi njega



Mlada supruga i mama Dunja Srdoč ispričala je o neslavnim počecima svoga braka i načinu na koji se sve okrenulo na dobro, u brak koji je postao »pjesma«.

– Prva godina braka bila nam je toliko teška da sam se pitala: Pa zar je ovo brak?. Shvatila sam da čovjek treba mijenjati sebe i počela sam intenzivnije raditi na sebi, a i moj suprug također je počeo raditi na sebi. To znači biti svjestan svojih mana i svojih slabosti, a ne samo prigovarati zbog nečeg. Moj muž je mijenjao sebe radi mene, a ja sam mijenjala sebe radi njega. To je ključ uspjeha i mi imamo dobar brak, rekla je Srdoč, a voditeljica Sošić Antunović sumirala je da je to po onom katoličkom »Ljubi prvi«.

– Da, »Ljubi prvi« svjedočim iz svog iskustva, poručila je Srdoč

Ususret drugom Nacionalnom susretu hrvatskih katoličkih obitelji koji će se 19. travnja održati u Trsatskom svetištu posjetili smo skupinu roditelja, polaznika programa za njihovog susreta u Dječjem vrtiću kod časnih sestara milosrdnica »Zvjezdica mira«. Takvi susreti roditelja djece koja polaze ovaj vrtić, otvorenog su tipa – nisu za roditelje obavezni, niti su zatvoreni za one čija djeca nisu polaznici vrtića ili one koji nemaju djecu, a niti su roditelji obvezni dolaziti kao par.

Trogodišnji program